CELEX: 32019R2201
Language: el
Date: 2019-10-01 00:00:00
Title: Κατ’ εξουσιοδότηση κανονισμός (ΕΕ) 2019/2201 της Επιτροπής της 1ης Οκτωβρίου 2019 για τη συμπλήρωση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου με λεπτομερείς κανόνες για την εφαρμογή των απαγορεύσεων αλιείας βόρειας γαρίδας σε πραγματικό χρόνο στην περιοχή Skagerrak

23.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 332/3
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2201 ΤΗΣ ΕΠΙΤΡΟΠΗΣ
         της 1ης Οκτωβρίου 2019
         για τη συμπλήρωση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου με λεπτομερείς κανόνες για την εφαρμογή των απαγορεύσεων αλιείας βόρειας γαρίδας σε πραγματικό χρόνο στην περιοχή Skagerrak
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 14 Αυγούστου 2019 τέθηκε σε ισχύ ο νέος κανονισμός (ΕΕ) 2019/1241 σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων. Στο παράρτημα V του εν λόγω κανονισμού θεσπίζονται ειδικές διατάξεις σχετικά με τεχνικά μέτρα που καθορίζονται σε περιφερειακό επίπεδο για τη Βόρεια Θάλασσα και τις περιοχές Skagerrak και Kattegat, ενώ περιλαμβάνονται επίσης κανόνες σχετικά με τα μεγέθη των ματιών, τις συναφείς προϋποθέσεις και τα παρεμπίπτοντα αλιεύματα. Με το άρθρο 15 του εν λόγω κανονισμού ανατίθεται στην Επιτροπή η εξουσία να εκδίδει κατ’ εξουσιοδότηση πράξεις με σκοπό την τροποποίηση, τη συμπλήρωση, την κατάργηση ή την εφαρμογή παρέκκλισης των τεχνικών μέτρων τα οποία καθορίζονται στα παραρτήματα του κανονισμού (ΕΕ) 2019/1241, μεταξύ άλλων και για τον σκοπό της θέσπισης απαγορεύσεων αλιείας σε πραγματικό χρόνο και διατάξεων σχετικά με τις μετακινήσεις.
                  
               
                     (2)
                  
                  
                     Ο κανονισμός (ΕΕ) 2019/1241 θεσπίζει το πλαίσιο τεχνικών μέτρων τα οποία θα πρέπει να συμβάλλουν στην επίτευξη των στόχων της ΚΑΠ για την αλίευση στα επίπεδα μέγιστης βιώσιμης απόδοσης, τη μείωση των ανεπιθύμητων αλιευμάτων και την εξάλειψη των απορρίψεων και να συμβάλλουν στην επίτευξη καλής περιβαλλοντικής κατάστασης, όπως ορίζεται στην οδηγία 2008/56/ΕΚ του Ευρωπαϊκού Κοινοβουλίου και του Συμβουλίου (2). Τέτοιου είδους τεχνικά μέτρα θα πρέπει να συμβάλλουν ειδικά στην προστασία των νεαρών θαλάσσιων οργανισμών και των αναπαραγωγικών συγκεντρώσεων θαλασσίων ειδών μέσω της χρήσης επιλεκτικών αλιευτικών εργαλείων και μέτρων για την αποτροπή των ανεπιθύμητων αλιευμάτων.
                  
               
                     (3)
                  
                  
                     Ο κανονισμός (ΕΕ) 2019/1241 δεν προβλέπει μεταβατικά μέτρα. Ως εκ τούτου, για τη διασφάλιση της συμβατότητας μεταξύ του παρόντος κατ’ εξουσιοδότηση κανονισμού, του κανονισμού (ΕΕ) αριθ. 724/2010 της Επιτροπής (3) και του κανονισμού (ΕΕ) 2019/1241, με τον οποίο καταργήθηκε η σχετική διάταξη στο κεφάλαιο IV τίτλος IV τμήμα 3 του κανονισμού (ΕΚ) αριθ. 1224/2009 (4), είναι αναγκαίο να εφαρμοστούν οι όροι που καθορίζονται στον κανονισμό (ΕΕ) 2019/1241, με τη συνεκτίμηση παράλληλα των σχετικών εξαιρετικών περιστάσεων.
                  
               
                     (4)
                  
                  
                     Βάσει των πληροφοριών που παρασχέθηκαν από τα κράτη μέλη, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε θετικά (5) τις πληροφορίες που διαβίβασε η περιφερειακή ομάδα προς υποστήριξη των τεχνικών μέτρων που περιλαμβάνονται στην κοινή σύσταση. Δεδομένου ότι η κοινή σύσταση καταρτίστηκε και υποβλήθηκε από τα κράτη μέλη και αξιολογήθηκε από την ΕΤΟΕΑ πριν από την έναρξη ισχύος του κανονισμού (ΕΕ) 2019/1241, δεν περιείχε αναφορά στον εν λόγω κανονισμό. Ωστόσο, λόγω των εξαιρετικών περιστάσεων, η Επιτροπή θεωρεί ότι, βάσει των πληροφοριών που έχει στη διάθεσή της στο παρόν στάδιο της κοινής σύστασης και της αξιολόγησης της ΕΤΟΕΑ, δεν προκύπτει κανένα στοιχείο που να δείχνει ότι τα πρόσθετα προτεινόμενα τεχνικά μέτρα δεν θα συμμορφώνονταν προς τις απαιτήσεις που θεσπίζονται όσον αφορά τα τεχνικά μέτρα στο άρθρο 15 του κανονισμού (ΕΕ) 2019/1241.
                  
               
                     (5)
                  
                  
                     Σε περίπτωση που τα κράτη μέλη τα οποία έχουν άμεσο διαχειριστικό συμφέρον σε μια αλιευτική δραστηριότητα κρίνουν ότι απαιτούνται μέτρα για τη διασφάλιση της προστασίας των συγκεντρώσεων νεαρών ατόμων μέσω απαγορεύσεων της αλιείας σε πραγματικό χρόνο, ανατίθεται στην Επιτροπή η εξουσία να θεσπίσει, σύμφωνα με το άρθρο 15 παράγραφος 2 του κανονισμού (ΕΕ) 2019/1241, τα εν λόγω μέτρα με κατ’ εξουσιοδότηση πράξεις κατόπιν κοινής σύστασης την οποία υποβάλλουν τα εν λόγω κράτη μέλη.
                  
               
                     (6)
                  
                  
                     Το άρθρο 19 του κανονισμού (ΕΕ) 2019/1241 καθορίζει συγκεκριμένα στοιχεία που πρέπει να περιλαμβάνονται σε κοινή σύσταση σχετικά με τη δημιουργία περιοχών απαγόρευσης αλιείας σε πραγματικό χρόνο.
                  
               
                     (7)
                  
                  
                     Σύμφωνα με το άρθρο 19 παράγραφος 1 στοιχείο δ) του κανονισμού (ΕΕ) 2019/1241, κοινή σύσταση που υποβάλλεται σχετικά με τη δημιουργία περιοχών απαγόρευσης αλιείας σε πραγματικό χρόνο περιλαμβάνει ρυθμίσεις ελέγχου και παρακολούθησης. Τα εγκεκριμένα πρακτικά των συμπερασμάτων μεταξύ της Ευρωπαϊκής Κοινότητας και της Νορβηγίας, της 6ης Σεπτεμβρίου 2018, καθορίζουν τις διαδικασίες και τη μεθοδολογία δειγματοληψίας για τη θέσπιση απαγορεύσεων της αλιείας βόρειας γαρίδας (Pandalus borealis) σε πραγματικό χρόνο στην περιοχή Skagerrak.
                  
               
                     (8)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στην περιοχή Skagerrak. Κατόπιν διαβουλεύσεων με το Γνωμοδοτικό Συμβούλιο Βόρειας Θάλασσας, στις 7 Μαρτίου 2019 τα εν λόγω κράτη μέλη υπέβαλαν στην Επιτροπή κοινή σύσταση σχετικά με την έκδοση κατ’ εξουσιοδότηση πράξης για την εφαρμογή στο δίκαιο της Ένωσης των μέτρων που καθορίζονται στα εγκεκριμένα πρακτικά των διαβουλεύσεων. Η κοινή σύσταση τροποποιήθηκε στις 26 Αυγούστου 2019.
                  
               
                     (9)
                  
                  
                     Στις 31 Ιουλίου 2019 ζητήθηκε η γνώμη της ομάδας εμπειρογνωμόνων στον τομέα της αλιείας σχετικά με την κοινή σύσταση.
                  
               
                     (10)
                  
                  
                     Η ΕΤΟΕΑ έκρινε ότι το προτεινόμενο σύστημα απαγορεύσεων της αλιείας σε πραγματικό χρόνο έχει δυνητικά θετικά οφέλη για τη διατήρηση σύμφωνα με τον στόχο του κανονισμού (ΕΕ) 2018/973 του Ευρωπαϊκού Κοινοβουλίου και του Συμβουλίου (6). Ως εκ τούτου, κρίνεται σκόπιμο να εισαχθεί το σύστημα αυτό στην περιοχή Skagerrak, σύμφωνα με τις προδιαγραφές που καθορίζονται στην κοινή σύσταση, όπως υποβλήθηκε από την ομάδα Scheveningen. Η αποτελεσματικότητα του συστήματος απαγορεύσεων της αλιείας σε πραγματικό χρόνο θα πρέπει υπόκειται σε προσεκτική παρακολούθηση και να αξιολογείται σύμφωνα με τον μηχανισμό επανεξέτασης που προβλέπεται στην κοινή σύσταση. Στο εν λόγω σύστημα θα πρέπει να ενσωματωθεί ειδικό πρόγραμμα παρακολούθησης της επιλεκτικής ως προς το μέγεθος συνδυαστικής σχάρας Nordmøre ώστε να διασφαλίζεται ότι τα αλιεύματα μικρών Pandalus διατηρούνται σταθερά σε επίπεδο χαμηλότερο από το όριο ενεργοποίησης.
                  
               
                     (11)
                  
                  
                     Στην κοινή σύσταση προτείνεται να επιτρέπεται σε σκάφη που αλιεύουν βόρεια γαρίδα χρησιμοποιώντας βενθοπελαγικές τράτες με μέγεθος ματιών που κυμαίνεται από 35 έως 69 mm, οι οποίες είναι εξοπλισμένες με σχάρες διαλογής Nordmøre με ανώτατο διάστημα 19 mm μεταξύ των πλευρών των ματιών, η συνέχιση της αλίευσης του εν λόγω είδους σε περιοχές που υπόκεινται σε απαγορεύσεις αλιείας σε πραγματικό χρόνο.
                  
               
                     (12)
                  
                  
                     Ο κανονισμός (ΕΕ) αριθ. 724/2010 καθορίζει τις λεπτομέρειες εφαρμογής όσον αφορά τις απαγορεύσεις αλιείας σε πραγματικό χρόνο στη Βόρεια Θάλασσα και στην περιοχή Skagerrak. Στο άρθρο 7 του κανονισμού (ΕΕ) αριθ. 724/2010 προβλέπεται ότι όταν το ποσοστό ιχθυδίων στα αλιεύματα υπερβαίνει ένα ορισμένο επίπεδο ενεργοποίησης, το ενδιαφερόμενο παράκτιο κράτος μέλος πρέπει να απαγορεύει την αλιεία στην περιοχή αυτή με οποιοδήποτε αλιευτικό εργαλείο, εκτός από:τις πελαγικές τράτες, τα δίχτυα γρι-γρι, τα παρασυρόμενα δίχτυα και τους πλάνους που αλιεύουν ρέγγα, σκουμπρί, σαφρίδι· τους κιούρτους· τις δράγες για χτένια· και τα δίχτυα εμπλοκής.
                  
               
                     (13)
                  
                  
                     Η ΕΤΟΕΑ αξιολόγησε βενθοπελαγικές τράτες με μέγεθος ματιών που κυμαίνεται από 35 έως 69 mm, οι οποίες αλιεύουν βόρεια γαρίδα και είναι εξοπλισμένες με σχάρες διαλογής Nordmøre με ανώτατο διάστημα 19 mm μεταξύ των πλευρών των ματιών, και κατέληξε στο συμπέρασμα ότι οι τράτες αυτές είναι άκρως επιλεκτικές και αποτελεσματικές για τη μείωση των παρεμπιπτόντων αλιευμάτων ιχθυδίων (7). Με βάση τη γνωμοδότηση αυτή, είναι σκόπιμο να προστεθεί η χρήση του συγκεκριμένου αλιευτικού εργαλείου για αλιεία βόρειας γαρίδας στον κατάλογο των εξαιρούμενων εργαλείων που παρατίθεται στο άρθρο 7 παράγραφος 1 του κανονισμού (ΕΕ) αριθ. 724/2010.
                  
               
                     (14)
                  
                  
                     Παρότι η ΕΤΟΕΑ επιβεβαιώνει την αποτελεσματικότητα των σχαρών Nordmøre για τη μείωση των παρεμπιπτόντων αλιευμάτων ιχθυδίων, επισημαίνει επιπλέον ότι, όσον αφορά την ελαχιστοποίηση των αλιευμάτων νεαρής βόρειας γαρίδας, πρέπει να εξακριβωθεί η αποτελεσματικότητα των εργαλείων που είναι εξοπλισμένα με συνδυαστικές σχάρες Nordmøre. Βάσει της γνωμοδότησης της ΕΤΟΕΑ, είναι σκόπιμο να προβλεφθούν ειδικά προγράμματα παρακολούθησης ώστε να επαληθεύεται ότι τα εν λόγω εργαλεία διατηρούν σταθερά το ποσοστό των αλιευμάτων νεαρής βόρειας γαρίδας σε χαμηλό επίπεδο.
                  
               
                     (15)
                  
                  
                     Η ΕΤΟΕΑ επιβεβαιώνει τα οφέλη για τη διατήρηση που προκύπτουν από τη χρήση εργαλείων τα οποία είναι εξοπλισμένα με σχάρες Nordmøre όταν χρησιμοποιούνται για την αλιεία καραβίδας (Nephrops norvegicus). Σύμφωνα με την εν λόγω γνωμοδότηση, και αναγνωρίζοντας την αποδεδειγμένη ικανότητα των συγκεκριμένων αλιευτικών εργαλείων όσον αφορά την ελαχιστοποίηση των παρεμπιπτόντων αλιευμάτων γάδου, είναι σκόπιμο να προστεθεί η χρήση τους για την αλιεία καραβίδας στον κατάλογο των εξαιρούμενων εργαλείων που περιλαμβάνεται στο άρθρο 7 παράγραφος 1 του κανονισμού (ΕΕ) αριθ. 724/2010.
                  
               
                     (16)
                  
                  
                     Ωστόσο, η ΕΤΟΕΑ επισημαίνει ότι η αποτελεσματικότητα των εν λόγω προσαρτημάτων στην αλιεία καραβίδας εξαρτάται από τη δομή μήκους των παρεμπιπτόντων αλιευμάτων που απαντώνται κατά τη διάρκεια των αλιευτικών δραστηριοτήτων και ότι η δομή αυτή καθορίζει ουσιαστικά αν τα αλιεύματα υπερβαίνουν τα όρια ενεργοποίησης. Προκειμένου να διασφαλίζεται ότι τα εργαλεία αυτά διατηρούν σταθερά τα παρεμπίπτοντα αλιεύματα ιχθυδίων σε επίπεδο χαμηλότερο από το όριο ενεργοποίησης, και για να είναι τα κράτη μέλη σε θέση να συλλέγουν πρόσθετα δεδομένα, σύμφωνα με τις υποδείξεις της ΕΤΟΕΑ, οι αλιευτικές δραστηριότητες στις οποίες χρησιμοποιούνται τα συγκεκριμένα εργαλεία σε απαγορευμένες περιοχές θα πρέπει να υπόκεινται σε ειδικό πρόγραμμα παρακολούθησης.
                  
               
                     (17)
                  
                  
                     Επί της ουσίας, υπό το φως όλων των ανωτέρω διαπιστώσεων, η Επιτροπή θεωρεί ότι η προσθήκη των εργαλείων αυτών στον κατάλογο των εξαιρουμένων εργαλείων του άρθρου 7 παράγραφος 1 του κανονισμού (ΕΕ) αριθ. 724/2010 συνιστά ρεαλιστική και ταυτόχρονα συνετή προσέγγιση για τη διαχείριση της αλιείας ώστε να επιτρέπονται εξαιρέσεις σε προσωρινή βάση, με το σκεπτικό ότι, σε αντίθετη περίπτωση, δεν θα ήταν εφικτή η συλλογή δεδομένων. Επιπλέον, οι σχάρες Nordmøre που χρησιμοποιούνται για την αλιεία καραβίδας έχουν αποδεδειγμένη ικανότητα ελαχιστοποίησης των παρεμπιπτόντων αλιευμάτων γάδου σε πολύ χαμηλά επίπεδα. Ως εκ τούτου, δεδομένης της υφιστάμενης κατάστασης του αποθέματος γάδου της Βόρειας Θάλασσας, η Επιτροπή φρονεί ότι η χρήση εργαλείων αυτού του είδους είναι κατάλληλη για τη μείωση, στο μέτρο του δυνατού, των ανεπιθύμητων αλιευμάτων γάδου.
                  
               
                     (18)
                  
                  
                     Δεδομένου ότι με τον κανονισμό (ΕΕ) 2019/1241 καταργήθηκε στο κεφάλαιο IV τίτλος IV τμήμα 3 του κανονισμού (ΕΚ) αριθ. 1224/2009 η διάταξη εξουσιοδότησης βάσει της οποίας είχε εκδοθεί ο κανονισμός (ΕΕ) αριθ. 724/2010 της Επιτροπής, με αποτέλεσμα να καθίσταται αδύνατη κάθε περαιτέρω τροποποίηση της εν λόγω πράξης, και δεδομένου ότι είναι αναγκαίο να προβλεφθεί η εφαρμογή των μέτρων που περιλαμβάνονται στα εγκεκριμένα πρακτικά, όπως υποβλήθηκαν στην κοινή σύσταση, είναι σκόπιμο να εγκριθούν οι απαιτούμενες αλλαγές με την προσθήκη αντίστοιχης διάταξης μέσω του παρόντος κατ’ εξουσιοδότηση κανονισμού.
                  
               
                     (19)
                  
                  
                     Τα μέτρα που προτείνονται στην κοινή σύσταση συνάδουν με το άρθρο 18 παράγραφος 3 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (8), καθώς και με το άρθρο 15 παράγραφοι 2, 4 και 5 και το άρθρο 19 του κανονισμού (ΕΕ) 2019/1241, και μπορούν συνεπώς να συμπεριληφθούν στον παρόντα κανονισμό,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει λεπτομερείς κανόνες όσον αφορά την εφαρμογή απαγορεύσεων αλιείας σε πραγματικό χρόνο στην περιοχή Skagerrak για την προστασία των νεαρών βόρειων γαρίδων (Pandalus borealis).
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        α)
                     
                     
                        «Skagerrak»: η περιοχή που οριοθετείται προς Δυσμάς από μια γραμμή που διέρχεται από τον φάρο του Hanstholm έως τον φάρο του Lindesnes και προς Νότο, από μια γραμμή που συνδέει τον φάρο Skagen με τον φάρο Tistlarna και, στη συνέχεια, εκτείνεται έως το πλησιέστερο σημείο της σουηδικής ακτής·
                     
                  
                        β)
                     
                     
                        «ανάσυρση»: η δραστηριότητα μεταξύ της ανάπτυξης και της ανάκτησης ενός διχτυού·
                     
                  
                        γ)
                     
                     
                        «κοινό σχέδιο ανάπτυξης»: σχέδιο που προσδιορίζεται στο πλαίσιο ειδικού προγράμματος ελέγχου και επιθεώρησης, το οποίο θεσπίζεται δυνάμει του άρθρου 95 του κανονισμού (ΕΚ) αριθ. 1224/2009·
                     
                  
                        δ)
                     
                     
                        «νεαρές βόρειες γαρίδες»: δείγματα βόρειας γαρίδας (Pandalus borealis) με μήκος κελύφους μικρότερο από 14,8 mm. Το μήκος του κελύφους μετράται ως το μήκος του κελύφους, παράλληλα προς τη διάμεση γραμμή, από το οπίσθιο τμήμα μιας από τις οφθαλμικές κόγχες μέχρι το απώτερο ραχιαίο άκρο του κελύφους·
                     
                  
                        ε)
                     
                     
                        «σχάρα Nordmøre»: διάταξη επιλεκτικότητας που προσαρμόζεται σε τράτα και αποτελείται από κεκλιμένο πλέγμα με έξοδο διαφυγής. Η διάταξη αυτή επιτρέπει τη διέλευση γαρίδων ή καραβίδων, ενώ αποκλείει ταυτόχρονα τα ανεπιθύμητα παρεμπίπτοντα αλιεύματα κατευθύνοντάς τα προς την έξοδο διαφυγής.
                     
                  
         
            Άρθρο 3
            Όριο ενεργοποίησης για τα αλιεύματα
            Το όριο ενεργοποίησης για τα αλιεύματα από το οποίο τίθενται σε εφαρμογή οι απαγορεύσεις αλιείας σε πραγματικό χρόνο βάσει του παρόντος κανονισμού ισούται προς ποσότητα νεαρών βόρειων γαρίδων που αντιστοιχεί στο 20 % του βάρους του συνόλου των αλιευμάτων βόρειων γαρίδων, σε μια ανάσυρση.
         
         
            Άρθρο 4
            Επιθεωρήσεις
            
               1.   Η πηγή πληροφοριών για την παρακολούθηση των ορίων ενεργοποίησης για τα αλιεύματα είναι οι επιθεωρήσεις στη θάλασσα που πραγματοποιούνται από τις αρμόδιες αρχές ελέγχου επί των αλιευτικών σκαφών που αλιεύουν βόρεια γαρίδα (Pandalus borealis) με βενθοπελαγικές τράτες με μέγεθος ματιών τουλάχιστον 32 mm.
            
            
               2.   Το παράκτιο κράτος μέλος και/ή το κράτος μέλος που συμμετέχει σε κοινή επιχείρηση στο πλαίσιο κοινού σχεδίου ανάπτυξης προσδιορίζει τις περιοχές και τις χρονικές περιόδους στις οποίες υπάρχει κίνδυνος αλίευσης σε ποσότητες που υπερβαίνουν τα επίπεδα ενεργοποίησης.
            
            
               3.   Διενεργούνται επιθεωρήσεις, ιδίως στις περιοχές που προσδιορίζονται σύμφωνα με την παράγραφο 2, για να διαπιστωθεί αν το ποσοστό νεαρών βόρειων γαρίδων υπερβαίνει το επίπεδο ενεργοποίησης.
            
            
               4.   Οι αρχές ελέγχου επιθεωρούν τα αλιεύματα βόρειας γαρίδας χρησιμοποιώντας τη διαδικασία δειγματοληψίας που περιγράφεται στο παράρτημα I.
            
            
               5.   Τα στοιχεία της επιθεώρησης και η ποσότητα των νεαρών βόρειων γαρίδων στο δείγμα καταγράφονται στην έκθεση δειγματοληψίας που αναφέρεται στο παράρτημα II. Το έντυπο της έκθεσης δειγματοληψίας, το οποίο παρατίθεται στο παράρτημα II, συμπληρώνεται δεόντως αμέσως μετά τη μέτρηση του δείγματος.
            
            
               6.   Εάν η ποσότητα βόρειων γαρίδων σε μια ανάσυρση είναι μικρότερη από 100 kg, η συγκεκριμένη ανάσυρση δεν λαμβάνεται ως βάση για τη διατύπωση σύστασης σχετικά με απαγόρευση της αλιείας.
            
         
         
            Άρθρο 5
            Κοινοποιήσεις σχετικά με το όριο ενεργοποίησης
            
               1.   Σε περίπτωση που από τα αποτελέσματα των δειγμάτων που συλλέγονται, σύμφωνα με το άρθρο 4 παράγραφος 4, από τουλάχιστον δύο ανασύρσεις εντός χρονικού διαστήματος 96 ωρών προκύπτει ότι η ποσότητα των νεαρών βόρειων γαρίδων υπερβαίνει το όριο ενεργοποίησης για τα αλιεύματα, η έκθεση ή οι εκθέσεις δειγματοληψίας που αναφέρονται στο άρθρο 4 παράγραφος 5 συμπληρώνονται αμέσως και αποστέλλονται στο σημείο επαφής του παράκτιου κράτους μέλους, το οποίο εξετάζει αν πρέπει να επιβληθεί απαγόρευση αλιείας σε πραγματικό χρόνο. Η διαβίβαση των εκθέσεων δειγματοληψίας μπορεί να συμπληρώνεται με σύσταση επιβολής απαγόρευσης αλιείας σε πραγματικό χρόνο η οποία διατυπώνεται από τις αρχές ελέγχου που είναι αρμόδιες για τις επιθεωρήσεις.
            
            
               2.   Εάν το ποσοστό των νεαρών βόρειων γαρίδων υπερβαίνει το 40 % των συνολικών αλιευμάτων του εν λόγω είδους, οι αρχές ελέγχου μπορούν να συστήσουν απαγόρευση της αλιείας σε πραγματικό χρόνο βάσει ενός δείγματος.
            
         
         
            Άρθρο 6
            Απαγόρευση αλιείας
            
               1.   Βάσει των εκθέσεων δειγματοληψίας που αναφέρονται στο άρθρο 4 παράγραφος 4, το οικείο παράκτιο κράτος μέλος μπορεί να απαγορεύσει την αλιεία βόρειας γαρίδας με βενθοπελαγικές τράτες με μέγεθος ματιών τουλάχιστον 32 mm σε περιοχή που καθορίζεται σύμφωνα με το άρθρο 7 («απαγορευμένη περιοχή»).
            
            
               2.   Με την επιφύλαξη της παραγράφου 1, στην απαγορευμένη περιοχή επιτρέπεται η αλιεία βόρειας γαρίδας από τις τράτες που αλιεύουν βόρεια γαρίδα με επιλεκτική ως προς το μέγεθος σχάρα Nordmøre, όπως αναφέρεται στο παράρτημα III. Τα σκάφη που επιθυμούν να κάνουν χρήση της συγκεκριμένης εξαίρεσης κοινοποιούν την πρόθεσή τους και τη χρήση των εργαλείων στο Κέντρο Παρακολούθησης Αλιείας του παράκτιου κράτους μέλους πριν εισέλθουν στην απαγορευμένη περιοχή.
            
            
               3.   Τα σκάφη τα οποία χρησιμοποιούν επιλεκτική ως προς το μέγεθος σχάρα Nordmøre, όπως αναφέρεται στο παράρτημα III, και δραστηριοποιούνται σε απαγορευμένη περιοχή υπόκεινται σε ειδικό πρόγραμμα παρακολούθησης που θεσπίζουν τα κράτη μέλη με σκοπό την επαλήθευση του ποσοστού των νεαρών βόρειων γαρίδων στο σύνολο των αλιευμάτων του συγκεκριμένου είδους. Τα αποτελέσματα των εν λόγω προγραμμάτων διαβιβάζονται στην Επιτροπή το αργότερο 6 μήνες από την ημερομηνία έναρξης του προγράμματος και, στη συνέχεια, εντός δώδεκα μηνών.
            
            
               4.   Εάν από την επιθεώρηση σκάφους που χρησιμοποιεί σε απαγορευμένη περιοχή επιλεκτική ως προς το μέγεθος σχάρα Nordmøre, κατά τα οριζόμενα στο παράρτημα III, προκύψει ότι τα αλιεύματα νεαρών βόρειων γαρίδων υπερβαίνουν το όριο ενεργοποίησης, το συγκεκριμένο σκάφος πρέπει να μετακινηθεί εκτός της απαγορευμένης περιοχής για το υπόλοιπο της περιόδου απαγόρευσης.
            
            
               5.   Ωστόσο, το σκάφος μπορεί να επιστρέψει στην απαγορευμένη περιοχή κατόπιν προσαρμογής των εργαλείων του και να παραμείνει στη συγκεκριμένη περιοχή, υπό την προϋπόθεση ότι έχει λάβει την άδεια των αρμόδιων αρχών ελέγχου. Στην περίπτωση αυτή, η επόμενη ανάσυρση του σκάφους επιθεωρείται από τις αρχές ελέγχου προκειμένου να διασφαλιστεί ότι τα αλιεύματα νεαρών βόρειων γαρίδων δεν υπερβαίνουν το όριο ενεργοποίησης.
            
         
         
            Άρθρο 7
            Γεωγραφική έκταση της απαγορευμένης περιοχής
            Τα γεωγραφικά όρια της απαγορευμένης περιοχής καθορίζονται σύμφωνα με τα ακόλουθα κριτήρια:
            
                        α)
                     
                     
                        για τον καθορισμό της περιοχής λαμβάνονται ιδίως υπόψη οι πορείες των ανασύρσεων που οδήγησαν στην απόφαση απαγόρευσης, οι καμπύλες βάθους, η σύνθεση των αλιευμάτων και η αλιευτική δραστηριότητα·
                     
                  
                        β)
                     
                     
                        η απαγορευμένη περιοχή δεν υπερβαίνει τα 50 τετραγωνικά ναυτικά μίλια.
                     
                  
         
            Άρθρο 8
            Διάρκεια της απαγόρευσης αλιείας σε πραγματικό χρόνο
            
               
                  1.   Η απαγόρευση αλιείας σε πραγματικό χρόνο αρχίζει να ισχύει στις 24.00 UTC (συντονισμένη παγκόσμια ώρα) της ημέρας της απόφασης. Η έκδοση της απόφασης πρέπει να είναι χρονικά προσδιορισμένη ώστε να παρέχεται επαρκής χρόνος για την ενημέρωση των σκαφών που δραστηριοποιούνται σε γειτονικές περιοχές σύμφωνα με το άρθρο 7.
            
            
               2.   Η απαγόρευση αλιείας στην περιοχή ισχύει για χρονικό διάστημα 14 ημερών, μετά την παρέλευση του οποίου παύει αυτομάτως να ισχύει τα μεσάνυχτα (UTC).
            
         
         
            Άρθρο 9
            Γειτονικά παράκτια κράτη
            
               
                  1.   Τα παράκτια κράτη μέλη μπορούν να επιδιώξουν τη συνεργασία με γειτονικά παράκτια κράτη για την έναρξη απαγόρευσης αλιείας σε πραγματικό χρόνο, κάνοντας χρήση των αποτελεσμάτων των δειγμάτων που προέρχονται και από τις δύο πλευρές των συνόρων.
            
            
               
                  2.   Εάν η περιοχή στην οποία πρόκειται να απαγορευτεί η αλιεία επικαλύπτει το έδαφος και τα ύδατα υπό την κυριαρχία ή τις δικαιοδοσίες δύο ή περισσοτέρων παράκτιων κρατών μελών, το παράκτιο κράτος μέλος ενημερώνει χωρίς καθυστέρηση το γειτονικό κράτος μέλος και τις γειτονικές τρίτες χώρες για τις διαπιστώσεις και την απόφαση απαγόρευσης της αλιείας στη σχετική περιοχή. Το γειτονικό παράκτιο κράτος μπορεί στη συνέχεια να εξετάσει το ενδεχόμενο απαγόρευσης της αλιείας στα δικά του ύδατα.
            
            
               
                  3.   Ένα παράκτιο κράτος μέλος μπορεί να ζητήσει από γειτονικά παράκτια κράτη να λάβουν δείγματα για λογαριασμό του σε ύδατα που τελούν υπό την κυριαρχία ή τη δικαιοδοσία τους.
            
         
         
            Άρθρο 10
            Πληροφόρηση
            
               1.   Μετά τη λήψη απόφασης για την επιβολή απαγόρευσης αλιείας σε πραγματικό χρόνο σύμφωνα με το άρθρο 6, το παράκτιο κράτος μέλος χωρίς καθυστέρηση:
               
                           α)
                        
                        
                           αναρτά στον ιστότοπό του γνωστοποίηση της απαγόρευσης αλιείας σε πραγματικό χρόνο, συμπεριλαμβανομένου χάρτη, συντεταγμένων και της υποκείμενης ή των υποκείμενων εκθέσεων δειγματοληψίας, και
                        
                     
                           β)
                        
                        
                           ενημερώνει, στο μέτρο του δυνατού, τα σκάφη που βρίσκονται στις γειτονικές περιοχές και
                        
                     
                           γ)
                        
                        
                           ενημερώνει, μέσω ηλεκτρονικής κοινοποίησης, τη Διεύθυνση Αλιείας στη Νορβηγία, την Επιτροπή και τα Κέντρα Παρακολούθησης Αλιείας στα οικεία κράτη μέλη και τις τρίτες χώρες των οποίων τα σκάφη επιτρέπεται να δραστηριοποιούνται στην οικεία περιοχή. Η κοινοποίηση περιέχει πληροφορίες σχετικά με την ημερομηνία και την ώρα έναρξης ισχύος της απαγόρευσης, τις συντεταγμένες που οριοθετούν την απαγόρευση και τη σχετική διαδικτυακή διεύθυνση που περιέχει πρόσθετες πληροφορίες.
                        
                     
            
               2.   Τα κράτη μέλη λαμβάνουν τα απαιτούμενα μέτρα για να εξασφαλίζουν ότι τα Κέντρα Παρακολούθησης Αλιείας («ΚΠΑ») τους ενημερώνουν τα πλοία που φέρουν τη σημαία τους και τα οποία επηρεάζονται από την απαγόρευση σε πραγματικό χρόνο.
            
            
               3.   Κατόπιν σχετικού αιτήματος, το ενδιαφερόμενο παράκτιο κράτος μέλος διαβιβάζει στην Επιτροπή τις αναλυτικές εκθέσεις δειγματοληψίας και τους λόγους στους οποίους βασίζεται η απόφαση η οποία λαμβάνεται σύμφωνα με το άρθρο 7.
            
         
         
            Άρθρο 11
            Βενθοπελαγικές τράτες με σχάρες Nordmøre
            
               1.   Με την επιφύλαξη του άρθρου 7 του κανονισμού (ΕΕ) αριθ. 724/2010, εξαιρούνται από την απαγόρευση αλιείας που απορρέει από την εκπλήρωση των προϋποθέσεων που ορίζονται στην εν λόγω διάταξη οι βενθοπελαγικές τράτες που χρησιμοποιούν τα ακόλουθα εργαλεία:
               
                           —
                        
                        
                           βενθοπελαγικές τράτες με μέγεθος ματιών τουλάχιστον 32 mm, οι οποίες αλιεύουν βόρεια γαρίδα (Pandalus borealis) και είναι εξοπλισμένες με σχάρα διαλογής Nordmøre με ανώτατο διάστημα μεταξύ των πλευρών των ματιών 19 mm χωρίς προσάρτημα συγκράτησης των ιχθύων·
                        
                     
                           —
                        
                        
                           βενθοπελαγικές τράτες με μέγεθος ματιών μεγαλύτερο από 70 mm, οι οποίες αλιεύουν καραβίδα (Nephrops norvegicus) και είναι εξοπλισμένες με σχάρα Nordmøre με ανώτατο διάστημα μεταξύ των πλευρών των ματιών 35 mm χωρίς προσάρτημα συγκράτησης των ιχθύων.
                        
                     
            
               2.   Τα κράτη μέλη σημαίας των σκαφών που χρησιμοποιούν τα εργαλεία που αναφέρονται στην παράγραφο 1 και δραστηριοποιούνται στο πλαίσιο απαγόρευσης της αλιείας σε πραγματικό χρόνο θεσπίζουν ειδικό πρόγραμμα παρακολούθησης ώστε να επαληθεύεται ότι τα αλιεύματα δεν υπερβαίνουν το όριο ενεργοποίησης. Εάν τα αλιεύματα υπερβούν το όριο ενεργοποίησης, τα εν λόγω σκάφη μετακινούνται εκτός της απαγορευμένης περιοχής για το υπόλοιπο της περιόδου απαγόρευσης. Τα αποτελέσματα των εν λόγω προγραμμάτων διαβιβάζονται στην Επιτροπή το αργότερο 6 μήνες από την ημερομηνία έναρξης του προγράμματος και, στη συνέχεια, κάθε δώδεκα μήνες. Εάν από τα αποτελέσματα των εν λόγω προγραμμάτων προκύψει ότι τα αλιεύματα υπερβαίνουν το όριο ενεργοποίησης, τα εργαλεία αυτά δεν θα πρέπει πλέον να εξαιρούνται.
            
         
         
            Άρθρο 12
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 198 της 25.7.2019, σ. 105.
         
            (2)  Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) (ΕΕ L 164 της 25.6.2008, σ. 19).
         
            (3)  Κανονισμός (ΕΕ) αριθ. 724/2010 της Επιτροπής, της 12ης Αυγούστου 2010, περί καθορισμού των λεπτομερειών εφαρμογής όσον αφορά τις απαγορεύσεις αλιείας σε πραγματικό χρόνο στη Βόρεια Θάλασσα και στην περιοχή Skagerrak (ΕΕ L 213 της 13.8.2010, σ. 1).
         
            (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 43 της 22.12.2009, σ. 1).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  Κανονισμός (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (ΕΕ L 179 της 16.7.2018, σ. 1).
         
            (7)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (8)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
      
      
         
            ΠΑΡΑΡΤΗΜΑ Ι
            
               ΜΕΘΟΔΟΛΟΓΙΑ ΔΕΙΓΜΑΤΟΛΗΨΙΑΣ
            
            Τα δείγματα λαμβάνονται και μετρούνται σύμφωνα με τις ακόλουθες διατάξεις:
            
               1.   
               
                  Στο μέτρο του δυνατού, τα δείγματα πρέπει να λαμβάνονται και να μετρούνται σε στενή συνεργασία με τον πλοίαρχο του αλιευτικού σκάφους και το πλήρωμά του. Ο πλοίαρχος του αλιευτικού σκάφους και το πλήρωμά του παροτρύνονται να συμμετέχουν στη διαδικασία. Επίσης παροτρύνονται να κοινοποιούν κάθε πληροφορία που θα μπορούσε να έχει ενδιαφέρον όσον αφορά την οριοθέτηση απαγορευμένης περιοχής.
               
            
            
               2.   
               
                  Το σύνολο των αλιευμάτων της ανάσυρσης χρησιμοποιείται ως βάση για την εκτίμηση της σύνθεσης των αλιευμάτων.
               
            
            
               3.   
               Λαμβάνεται δείγμα σύμφωνα με την ακόλουθη διαδικασία:
               
                           α)
                        
                        
                           το δείγμα πρέπει να λαμβάνεται κατά τρόπο που να αντικατοπτρίζει τη σύνθεση των αλιευμάτων Pandalus στην ανάσυρση. Για τον σκοπό αυτόν, ο πλοίαρχος ή πρόσωπο που ορίζει ο ίδιος βοηθούν κατά τη λήψη του δείγματος
                        
                     
                           β)
                        
                        
                           το ελάχιστο μέγεθος του δείγματος είναι 2 kg ή 1 λίτρο αλιευμάτων Pandalus.
                        
                     
            
               4.   
               
                  Η ποσότητα των αλιευμάτων Pandalus που δεν υπερβαίνουν το μήκος ενεργοποίησης υπολογίζεται ως ποσοστό του συνολικού αριθμού των αλιευμάτων Pandalus στο δείγμα.
               
            
            
               5.   
               
                  Το έντυπο της έκθεσης δειγματοληψίας, το οποίο παρατίθεται στο παράρτημα II, συμπληρώνεται δεόντως αμέσως μετά τη μέτρηση του δείγματος.
               
            
         
      
      
         
            ΠΑΡΑΡΤΗΜΑ II
            
                        
                           ΑΠΑΓΟΡΕΥΣΗ ΑΛΙΕΙΑΣ ΣΕ ΠΡΑΓΜΑΤΙΚΟ ΧΡΟΝΟ — ΕΚΘΕΣΗ ΔΕΙΓΜΑΤΟΛΗΨΙΑΣ ΠΡΟΣ ΤΟ ΠΑΡΑΚΤΙΟ ΚΡΑΤΟΣ
                        
                     
                  
                        
                           Pandalus σε σχέση με το μήκος ενεργοποίησης
                        
                     
                  
                        
                           Λεπτομέρειες επιθεώρησης/παρατήρησης
                        
                     
                     
                        Πλατφόρμα επιθεώρησης
                     
                     
                        Όνομα επιθεωρητή/παρατηρητή
                     
                     
                        Όνομα επιθεωρητή/παρατηρητή
                     
                     
                        Ημερομηνία και ώρα  (1) επιθεώρησης/παρατήρησης
                     
                     
                        Στίγμα  (2) θέσης επιθεώρησης/παρατήρησης
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Στοιχεία αλιευτικού σκάφους
                        
                     
                     
                        Ονομασία
                     
                     
                        Διακριτικό κλήσης
                     
                     
                        Αριθμός εγγραφής
                     
                     
                        Κράτος σημαίας
                     
                     
                        Τύπος εργαλείων
                        Μονό/διπλό
                     
                     
                        Μέγεθος ματιών mm
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Μέτρα επιλογής
                        
                     
                     
                        Σχάρα (για τη διαλογή αλιευμάτων Pandalus)
                     
                     
                        Σχάρα, mm
                     
                     
                        Άλλο
                     
                     
                         
                     
                     
                        Σάκος συλλογής
                     
                     
                        Μέγεθος ματιών στον σάκο συλλογής
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Στοιχεία αλιευτικής επιχείρησης
                        
                     
                     
                        Έναρξη
                     
                     
                        Ημερομηνία και ώρα  (1)
                        
                     
                     
                        Στίγμα  (2)
                        
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                  
                        Λήξη
                     
                     
                        Ημερομηνία και ώρα  (1)
                        
                     
                     
                        Στίγμα  (2)
                        
                     
                     
                        Διάρκεια αλιευτικής επιχείρησης  (3)
                        
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                  
                        
                           Στοιχεία αλιεύματος
                        
                     
                     
                        Εκτιμώμενο σύνολο αλιεύματος της ανάσυρσης (kg)
                     
                     
                         
                     
                  
                        Εκτιμώμενο αλίευμα Pandalus της ανάσυρσης (kg)
                     
                     
                         
                     
                  
                        Μέγεθος δείγματος Pandalus (kg/λίτρο)
                     
                     
                         
                     
                  
                        Συνολικός αριθμός αλιευμάτων Pandalus στο δείγμα
                     
                     
                         
                     
                  
                        Αριθμός αλιευμάτων Pandalus που δεν υπερβαίνει το μήκος ενεργοποίησης στο δείγμα
                     
                     
                         
                     
                  
                        % αλιευμάτων Pandalus μεγέθους μικρότερου του κανονικού (αριθμός μικρότερος από το μήκος ενεργοποίησης/συνολικό αριθμό)
                     
                     
                         
                     
                  
                        
                           Παρατηρήσεις και πρόσθετες πληροφορίες
                        
                     
                     
                        Πρόσθετες πληροφορίες από άλλες πηγές, π.χ. από τον πλοίαρχο.
                     
                  
                        
                           Υπογραφή ελεγκτή
                        
                     
                     
                        Δεν απαιτείται εάν συμπληρώνεται ηλεκτρονικά και διαβιβάζεται στο παράκτιο κράτος με ηλεκτρονικό ταχυδρομείο.
                     
                  
               (1)  ηη/μμ/εε ωω λλ (τοπική ώρα 24 ωρών).
            
               (2)  Π.χ. 56°24′ Β 01° 30′ Α.
            
               (3)  ωω λλ.
         
      
      
         
            ΠΑΡΑΡΤΗΜΑ III
            
               ΕΠΙΛΕΚΤΙΚΗ ΣΧΑΡΑ ΣΤΗΝ ΑΛΙΕΙΑ PANDALUS ΠΟΥ ΠΡΕΠΕΙ ΝΑ ΕΠΙΤΡΕΠΕΤΑΙ ΣΤΗΝ ΑΠΑΓΟΡΕΥΣΗ ΑΛΙΕΙΑΣ ΣΕ ΠΡΑΓΜΑΤΙΚΟ ΧΡΟΝΟ
            
            Τράτα βυθού με μέγεθος ματιών στο τεμάχιο επιμήκυνσης και στον σάκο της τράτας τουλάχιστον 35 mm, η οποία είναι εξοπλισμένη με σχάρα διαλογής με ανώτατο διάστημα μεταξύ των πλευρών των ματιών 19 mm στο άνω τμήμα της σχάρας και ελάχιστο διάστημα μεταξύ των πλευρών των ματιών 9,5 mm στο κάτω τμήμα της σχάρας. Πίσω από το κάτω μέρος της σχάρας βρίσκεται ανεμπόδιστο στόμιο εξόδου προς τον θαλάσσιο πυθμένα. Για το οπίσθιο τμήμα της σχάρας διαλογής εφαρμόζεται μέγεθος ματιών τουλάχιστον 35 mm.